Ένας στους πέντε συνταξιούχους είναι κάτω των 65 ετών και λαμβάνει τις υψηλότερες συντάξιμες αποδοχές, από τους συνταξιούχους... κανονικής ηλικίας.

Πρόκειται για μια από τις βασικότερες κακοδαιμονίες του ασφαλιστικού/συνταξιοδοτικού μας συστήματος, η οποία το οδήγησε στα πρόθυρα της κατάρρευσης και επέφερε διαδοχικές μειώσεις των συντάξιμων αποδοχών, την τελευταία οκταετία. Παράλληλα οδήγησε σε δραματική αύξηση των ορίων ηλικίας συνταξιοδότησης, τα οποία αφορούν στους νέους συνταξιούχους και όχι βέβαια σε όσους είχαν ήδη συνταξιοδοτηθεί.

Η κατάσταση αυτή αποτέλεσε ένα από τα βασικά σημεία που επισήμαναν οι δανειστές στη διάρκεια των πρώτων μνημονίων, καθώς κάτι αντίστοιχο δύσκολα συναντάται σε άλλη χώρα και φυσικά, επέβαλαν μέτρα προκειμένου να μην τιναχθούν στον αέρα τα ασφαλιστικά ταμεία.

Οι κακοδαιμονίες δεν περιορίζονται μόνο εκεί, καθώς από τα ίδια στοιχεία προκύπτει ότι υπάρχουν ακόμη συνταξιούχοι που λαμβάνουν συντάξεις άνω των 6.000 ευρώ τον μήνα, καθώς και άτομα που λαμβάνουν 10(!) συντάξεις (κύριες, επικουρικές και μερίσματα, αλλά και 6 κύριες συντάξεις!

Οι διαπιστώσεις αυτές προκύπτουν από τα στοιχεία του συστήματος ΗΛΙΟΣ και αφορούν στον Σεπτέμβριο του 2018.

Πρέπει να σημειωθεί ότι η συντριπτική πλειοψηφία των πρόωρα συνταξιοδοτούμενων σε παραγωγικές ηλικίες πέριξ των 50 – 55 ετών προέρχονται βασικά από τον ευρύτερο δημόσιο τομέα (ΔΕΚΟ), τις τράπεζες και τα λεγόμενα «ευγενή ταμεία». Οι συγκεκριμένοι συνταξιούχοι εκμεταλλεύτηκαν ευνοϊκές διατάξεις που ίσχυαν, είτε κίνητρα εθελουσίας εξόδου. Αυτό προκύπτει άλλωστε και από το υψηλό ποσό των συντάξεων που απολαμβάνουν ως συνταξιούχοι, αλλά σε σχετικά «νεαρή» ηλικία.

Επίσης αρκετοί που ήταν κοντά στα όρια ηλικίας επιχείρησαν μαζικές εξόδους στη σύνταξη προκειμένου να προλάβουν επερχόμενες αυξήσεις ηλικιακών ορίων ή μειώσεις συντάξιμων αποδοχών και εφάπαξ.

Νέοι και... ωραίοι

Αναλυτικότερα, σύμφωνα με τα στοιχεία του συστήματος ΗΛΙΟΣ του υπουργείου Εργασίας, που αφορούν στον Σεπτέμβριο του 2018, οι συνταξιούχοι γήρατος, κάτω των 65 ετών ανέρχονται σε 400.856 άτομα, επί συνόλου 1.947.990 συνταξιούχων γήρατος. Δηλαδή το 21% των συνταξιούχων της χώρας λαμβάνει σύνταξη, σε ηλικιακά όρια, τα οποία με βάση τα σημερινά δεδομένα, είναι απαγορευτικά!

Η μέση σύνταξη που λαμβάνουν οι 400.856 συνταξιούχοι ηλικίας έως 65 ετών ανέρχεται σε 1.241,13 ευρώ. Αντίστοιχα η μέση σύνταξη γήρατος που λαμβάνουν οι υπόλοιποι 1.547.134 συνταξιούχοι, ηλικίας άνω των 65 ετών, ανέρχεται σε 920,4 ευρώ.

Από τα αναλυτικά στοιχεία του ΗΛΙΟΣ προκύπτει επίσης ότι οι πρόωρα συνταξιοδοτούμενοι:

Ηλικίας έως 50 ετών λαμβάνουν μέση σύνταξη 1.288 ευρώ.

Ηλικίας 51 – 55 ετών, λαμβάνουν μέση σύνταξη 1.194 ευρώ

Ηλικίας 55 – 60 ετών, λαμβάνουν μέση σύνταξη 1.253 ευρώ

Ηλικίας 60 – 65 ετών, λαμβάνουν μέση σύνταξη 1.241 ευρώ

Το χαμηλότερο ποσό σύνταξης λαμβάνει η ηλικιακή ομάδα άνω των 95 ετών, που ανέρχεται κατά μέσο όρο σε 685 ευρώ.

Ακόμη, από την κατανομή του πλήθους των συντάξεων ανά συνταξιούχο παρατηρείται πως 3 συνταξιούχοι λαμβάνουν 10(!) συντάξεις (κύριες, επικουρικές και μερίσματα).

Ακόμη, 1 συνταξιούχος λαμβάνει 6(!) κύριες συντάξεις, 13 άτομα λαμβάνουν 5 κύριες συντάξεις, 658 άτομα λαμβάνουν 4 κύριες συντάξεις, 10.224 άτομα λαμβάνουν 3 κύριες συντάξεις, 254.559 άτομα λαμβάνουν 2 κύριες συντάξεις και 2.288.363 άτομα λαμβάνουν μία κύρια σύνταξη.

Αλώβητοι από τις περικοπές

Παρά τις διαδοχικές 22 περικοπές των συντάξεων εξακολουθούν να υπάρχουν σήμερα συντάξιμες αποδοχές, που προκαλούν ίλιγγο, καθώς υπερβαίνουν το μηνιαίο ποσό των 6.000 ευρώ.

Από τους αναλυτικούς πίνακες του συστήματος ΗΛΙΟΣ προκύπτει ότι:

407.042 συνταξιούχοι λαμβάνουν σύνταξη κατά μέσο όρο ύψους 372 ευρώ.

694.183 άτομα λαμβάνουν μέση σύνταξη ύψους 708 ευρώ.

490.886 άτομα παίρνουν σύνταξη ύψους 1.263 ευρώ.

Στον αντίποδα, 25 άτομα λαμβάνουν μέση σύνταξη ύψους 6.203 ευρώ. Συνολικά 6.900 άτομα λαμβάνουν συντάξεις άνω των 3.000 ευρώ μηνιαίως.